Folketing
2012-02-22

Det er i hvert fald klart bedre end ingenting. Jeg synes faktisk, at 1 mia. kr. er mange penge, og jeg skal ikke undlade at sige, at jeg er meget glad for, at transportsektoren ved en fornuftig aftale imellem regeringspartierne nu bliver tilført 1 mia. kr. Så er det jo sådan, at dem, der er med til at finde pengene, også efterfølgende kan være med til at udmønte, hvordan de to gange 500 mio. kr. skal bruges. Jeg er ikke et øjeblik i tvivl om, at også spørgeren er fuldstændig klar over, at en investering i materiel år efter år på 500 mio. kr. rent faktisk også kan rykke noget. Jeg tror, at vi kan gøre noget for de mange passagerer, som i dag står i kø i togene, fordi der ikke er plads nok. Nogle gange oplever man oven i købet, at toget kører forbi, fordi det er fyldt. Så nu får vi altså mulighed for at gøre noget på en målrettet måde, og det bliver de partier, som er parat til også at finde finansieringen, som kan være med til at udmønte den.